**Avro Lancaster** bol štvormotorový bombardér používaný počas druhej svetovej vojny britským Kráľovským letectvom. Bol jedným z najvýznamnejších typov, ktoré počas vojny slúžili v RAF, a tvoril základ britského Bomber Command v druhej polovici vojny (dá sa povedať, že v tejto pozícii nahradil typ Vickers Wellington). Po prvýkrát bol bojovo nasadený v roku 1942, až ako posledný z trojice britských ťažkých štvormotorových bombardérov slúžiacich v Bomber Command (vedľa typov Short Stirling a Handley Page Halifax). Počas vojny bol nasadený takmer výhradne ako ťažký bombardér, v rámci Bomber Command (za vojny nebol nikdy bojovo použitý mimo Britské ostrovy, zostal iba vo výzbroji Bomber Command, jedného z Home Commands, teda tzv. „Domácich veliteľstiev").

Vznik a vývoj
-------------

Konštrukcia Lancasteru vychádzala z dvojmotorového bombardéra Avro 679 Manchester I, ktorý bol hendikepovaný nevyzretými a nedostatočne výkonnými motormi Vulture, ale pretože stroj mal inak dobré vlastnosti bolo rozhodnuté lietadlo prepracovať pre iné pohonné jednotky. U stroja bolo použité zväčšené krídlo (na pôvodný centroplán boli pripojené zväčšené vonkajšie časti) a stroj dostal štyri motory Rolls-Royce Merlin (prvý prototyp poháňali motory Merlin X). Nový typ, ktorý niesol továrenské označenie Type 683, spočiatku niesol meno Manchester III, to bolo neskôr zmenené na Lancaster Mk.I.

Lietadlá stavali aj firmy Vickers a Armstrong Whitworth a na konci vojny ich vyrábala aj firma Austin v Birminghame. 300 lietadiel verzie **Mk.II** bolo vyrobených s dvojhviezdicovými vzduchom chladenými motormi Bristol Hercules VI (neskôr vyrobené stroje dostali motory Hercules XVI). V Kanade sa vyrábala verzia **Mk.X** s motormi Merlin 28 (neskôr dostali motory Merlin 38 alebo Merlin 224), ktoré v licencii vyrábala automobilka Packard.

Operačné nasadenie
------------------

Lancaster zhadzuje bomby na Duisburg, 1944
Lancastery uskutočnili v rokoch 1942 – 1945 vyše 156 000 operačných letov a zvrhli okolo 608 000 anglických ton (angl. tona je 2240 libier, teda cca 1 016 kg) bômb. 3249 Lancasterov bolo stratených v boji. Aspoň 34 alebo 35 strojom sa podarilo dokončiť 100 a viac operačných letov! (Čo je veľmi ojedinelý výkon – napr. iba tri Halifaxy dosiahli „stovky".) Jeden stroj dosiahol dokonca až 140 operačných letov a prežil vojnu, ale v roku 1947 bol zošrotovaný (zo „stovkových" Lancasterov sa však jeden zachoval až do dnešných dní – je exponátom britského RAF Museum v Hendone, na okraji Londýna).

Medzi najslávnejšie akcie Lancasteru patrí Operácia Chastise, kedy boli prelomené dve priehrady v Porúrí, a potopenie bojovej lode Tirpitz. Na sklonku vojny sa počítalo s ich bojovým nasadením v Pacifiku (v rámci tzv. Tiger Force), ale k tomu už pre rýchly koniec vojny v Pacifiku nedošlo.

Dnes existujú dva letuschopné Lancastery. Jeden je v Anglicku a druhý sa nachádza v Kanade.

Verzie
------

Avro Lancaster B Mk.I
* B Mk.I
* B Mk.I (Special)
* PR 1
* B Mk.I (FE)
* B Mk.II
* B Mk.III
* B Mk.III (Special)
* ASR III/ASR 3
* GR 3/MR 3
* B Mk.IV
* B Mk.V
* B Mk.VI
* B Mk.VII
* B Mk.X

Špecifikácie (Lancaster B Mk.I)
-------------------------------

### Technické údaje

* **Posádka:** 7
* **Dĺžka:** 25,25 m
* **Rozpätie:** 31,11 m
* **Výška:** 5,97 m
* **Nosná plocha:** 120,50 m²
* **Hmotnosť prázdneho lietadla:** 14 500 kg
* **Maximálna vzletová hmotnosť:** 31 900 kg
* **Pohonná jednotka:** 4 × kvapalinou chladený vidlicový dvanásťvalec Rolls-Royce Merlin XX, každý s výkonom 954,4 kW

### Výkony

* **Maximálna rýchlosť:** 455 km/h (vo výške 5 600 m)
* **Dolet:** 2 650 km alebo až 4 200 km (s minimálnym nákladom bômb)
* **Dostup:** 7 500 m
* **Stúpavosť:** do výšky 6 100 m za 41,6 minúty
* **Plošné zaťaženie:** 240 kg/m²
* **Výkon/hmotnosť:** 130 W/kg

### Výzbroj

* 8 (resp. 10) guľometov Browning kalibru 7,7 mm, v troch (resp. štyroch) motoricky ovládaných streleckých vežiach
* maximálne 6 400 kg bômb

Zdroj
-----

* Václav Němeček: *Vojenská letadla (3)*, Naše vojsko, Praha, 1992 (vydání 3. upravené a doplněné), ISBN 80-206-0117-1

Iné projekty
------------

Commons
* Spolupracuj na Commons Commons ponúka multimediálne súbory na tému **Avro Lancaster**


|  |  |
| --- | --- |
| Portal | Portál letectvo |

| * z
* d
* u
 Vojenské lietadlá Britského spoločenstva národov počas druhej svetovej vojny |
| --- |
| Stíhacie lietadlá | 
* Firebrand
* Roc
* Defiant
* Beaufighter
* Blenheim
* Mosquito
* Firefly
* Fulmar
* Meteor
* Gladiator
* Hurricane
* Tempest
* Typhoon
* Spitfire
* Seafire
* Whirlwind
* Boomerang

 |
| Bombardovacie a torpédové lietadlá | 
* Battle
* Blenheim
* Beaufighter
* Beaufort
* Buckingham
* Hampden
* Whitley
* Wellington
* Henley
* Stirling
* Halifax
* Manchester
* Lancaster
* Skua
* Barracuda
* Albacore
* Swordfish

 |
| Dopravné lietadlá a klzáky | 
* Bombay
* Albemarle
* York
* Hotspur
* Hamilcar
* Horsa

 |
| Prieskumné a spojovacie lietadlá | 
* Sunderland
* Lerwick
* Walrus
* Anson
* Botha
* Warwick
* Lysander
* Auster
* Vincent
* Proctor

 |
| Cvičné lietadlá | 
* Tutor
* Magister
* Tiger Moth
* Oxford

 |
| Experimentálne lietadlá a prototypy | 
* E.28/39
* MB 3
* MB 5
* Spearfish
* Vampire
* Fury
* Spiteful
* CA-15

 |